Месца яднання Божай волі, руплівай чалавечай працы і сапраўднай глыбокай веры — санктуарый Маці Божай у Ліхені. Пабываўшы там шэсць гадоў таму, не спадзявалася, што Божы провід дазволіць мне зноў любавацца самай вялікай святыняй Польшчы, якую, дзякуючы ахвяраванням палякаў з усяго свету, пабудавалі за 10 гадоў, узысці на гару, якая сімвалізуе Галгофу. У базіліцы Балеснай Каралевы Ліхеня 52 дзвярэй і 365 вокнаў з прыгожымі вітражамі. Тры тысячы чалавек могуць адначасова сядзець у лаўках і сем тысяч — стаяць. Гонарам ліхеньскай святыні з’яўляюцца 151-галосны арган і амаль 15-тонны звон “Багародзіца”. У сёлетні Год міласэрнасці пры санктуарыі адкрылася Брама міласэрнасці. Лічыцца, што, прайшоўшы праз яе, вернікі вызваляюцца ад пакарання за грахі.